Broj:01-41-1647/04
Sarajevo, 15.10.2004. godine

Na osnovu člana 141 a u vezi sa članom 136 Zakona o upravi u Federaciji Bosne i Hercegovine (“Službene novine Federacije BiH”, br:28/97 i 26/02), i čl. 42. stav 3. i 64. stav 1. Zakona o pravima branilaca i članova njihovih porodica (“Službene novine Federacije BiH”, broj 33/04), federalni ministar za pitanja boraca i invalida odbrambeno-oslobodilačkog rata, izdaje

**U P U T S T V O**

**O MJESNOJ NADLEŽNOSTI KANTONALNIH ORGANA UPRAVE NADLEŽNIH ZA BORAČKO INVALIDSKU ZAŠTITU ZA RJEŠAVANJE U PRVOSTEPENOM UPRAVNOM POSTUPKU O PRAVIMA KORISNIKA BORAČKO-INVALIDSKE ZAŠTITE SA PREBIVALIŠTEM VAN TERITORIJE FEDERACIJE BOSNE I HERCEGOVINE**

**I**

U skladu sa odredbama čl. 42 i 64. Zakona o pravima branilaca i članova njihovih porodica a u vezi sa članom 19. stav 1. tačka 2. Zakona o upravnom postupku, ovim Uputstvom se određuju kantonalni organi mjesno nadležni za rješavanje u prvostepenom postupku za lica sa prebivalištem van teritorije Federacije Bosne i Hercegovine.

**II**

Imajući u vidu prvenstveno teritorijalnu udaljenost mjesta prebivališta u Republici Srpskoj za korisnike prava boračko-invalidske zaštite po Zakonu o pravima branilaca i članova njihovih porodica, kao mjesno nadležni određuju se kantonalni organi nadležni za boračko-invalidsku zaštitu kako slijedi:

* UNSKO SANSKI KANTON, za općine u Republici Srpskoj: Prijedor, Bosanski Novi, Kozarska Dubica, Gradiška, Banja Luka, Laktaši, Prnjavor i Srbac.
* POSAVSKI KANTON, za općine: Derventa, Bosanski Brod, Modriča.
* TUZLANSKI KANTON, za općine: Bijeljina, Zvornik, Ugljevik, Bratunac, Srebrenica, Vlasenica i Milići.
* BOSANSKO-PODRINJSKI KANTON, za općine: Goražde, Višegrad, Rudo, Foča, Rogatica.
* SARAJEVSKI KANTON, za općine: Pale, Sokolac, Kalinovik i Han Pijesak.
* ZENIČKO-DOBOJSKI KANTON, za općine: Doboj i Teslić.
* HERCEGOVAČKO-NERETVANSKI KANTON, za općine: Trebinje, Gacko, Bileća, Nevesinje i Ljubinje.
* SREDNJE-BOSANSKI KANTON, za općine: Kotor Varoš, Skender Vakuf, Mrkonjić Grad i Šipovo.

Ukoliko se ukaže potreba za rješavanje o pravu u prvostepenom postupku za korisnika čije mjesto prebivališta nije obuhvaćeno naprijed navedenim rasporedom, Federalno ministarstvo će izdati pojedinačnu uputu i odrediti kanton prema naprijed navedenom principu.

**III**

Korisnici boračko-invalidske zaštite-povratnici u Republiku Srpsku, i dalje će ostvarivati svoja prava u općini gdje su do sada ostvarivali prava, ukoliko ne podnesu zahtjev da im se predmet prenese u nadležni kanton shodno tačci II ovog uputstva.
**IV**

Po zahtjevu lica iz člana 3. stav 5. Zakona o pravima branilaca i članova njihovih porodica, sa prebivalištem van teritorije Bosne i Hercegovine u prvostepenom postupku rješava organ nadležan za boračko-invalidsku zaštitu Sarajevskog kantona, a po žalbama na prvostepena rješenja i u postupku zakonske revizije, rješava Federalno ministarstvo.

**V**

Po donošenju rješenja u prvostepenom postupku kantoni će ista u zakonskom roku dostaviti na reviziju Federalnom ministarstvu za pitanja boraca i invalida odbrambeno-oslobodilačkog rata.

**VI**

Kantonalni organi su dužni za ove korisnike, voditi sve potrebne i odvojene evidencije.

**M I N I S T A R**

**Ibrahim Nadarević**